钦定古今图书集成/明伦汇编/氏族典/第384卷 > 李贤
## 钦定古今图书集成/明伦汇编/氏族典/第384卷 > 李贤

按《周书李贤传》，“贤字贤和，其先陇西成纪人。曾祖富，
魏太武时讨两山屠各，殁于阵。祖斌，袭领父兵，镇高
平，因家焉。父文保，早卒。贤幼有志节。魏永安中，万俟
丑奴反叛，尔朱天光率兵击破之。其党万俟道洛犹
据原州。天光遣使造贤，令密图道洛，贤绐道洛奔牵
屯山。天光令都督长孙邪利行原州事，以贤为主簿。”
道洛乘虚忽至，杀邪利，贤复率乡人拒战，道洛乃退。
累迁威烈将军。贺拔岳为侯莫陈悦所害，太祖西征，
贤与其弟远穆等密应侯莫陈崇，以功授都督。魏孝
武西迁，太祖令贤率骑兵迎卫。授左都督、安东将军，
还镇原州。大统二年，迁原州长史，寻行原州事。四年，
莫折后炽连结贼党，所在寇掠。贤率乡兵与史宁讨
之，后炽遁走。八年，授原州刺史。十六年，迁骠骑大将
军、开府仪同三司。太祖之奉魏太子西巡也，至原州，
遂幸贤第，让齿而坐，行乡饮酒礼焉。后以弟子植被
诛，贤坐除名。保定二年，诏复贤官爵，授瓜州刺史。高
祖及齐王宪之在襁褓也，以避忌不利居宫中，太祖
令于贤家处之，六载乃还宫。因赐贤妻吴姓宇文氏，
养为侄女。及高祖西巡，幸贤第，凡昆季至子侄等，并
豫宴赐。四年，王师东讨，朝议以西道空虚，乃授贤使
持节、河州总管。贤乃大营屯田，以省运漕。五年，宕昌
寇边，乃于洮州置总管府以镇遏之。俄废洮州总管，
迁于河州，复以贤为之。高祖思贤旧恩，征拜大将军。
天和四年，卒于京师。子端嗣。